Sauber on (nagu tiimi ajaloos sageli juhtunud) konstrueerinud ja ehitanud hea auto. C30 tundub Pirelli "õrnade"  rehvidega kõigist säästlikumalt ümber käivat , kaotamata seejuures kiirust. Seda nägime Austraalias (kuigi seal läks kaks punktikohta ebareeglipärase tagatiiva nahka) ja seda nägime Malaisias uuesti. Samuti nägime, et Kamui Kobayashi on äärmiselt võitluslik sõitja. Erinevalt oma "kuulsast" kaasmaalasest Takuma "Kamikaze" Satost ei löö Kobayashile veri pähe. Olgu vastane kes tahes, Koba teab täpselt , kust jookseb piir. Ta ei karda sellele astuda, ent üle ka ei lähe. Selles mõttes näitas Kobayashi end märksa  küpsemana kui eksmaailmameistrid Alonso ja Hamilton, kes omavahelise duelli viimase vaatusena mõlemad 20sekundit ajatrahvi teenisid. Teine Sauberi piloot Sergi Pérez aga katkestas hoopis kummalisel põhjusel: Sébastien Buemi auto küljest vallapääsenud keretükk tabas tema masinat, pani tööle tulekustutid ja lülitas elektrisüsteemi välja.